“ดาวโจนส์” ดิ่งกว่า 300 จุด ผวาจีน-สหรัฐเผชิญหน้าทางทหาร
“ดาวโจนส์” ดิ่งกว่า 300 จุด ผวาจีน-สหรัฐเผชิญหน้าทางทหาร จับตา! "เพโลซี" เดินทางออกจากมาเลเซียแล้ว คาดถึง“ไต้หวัน” คืนนี้ ด้านกองทัพจีน ประกาศพร้อมเผชิญหน้าผู้รุกรานโดย ณ เวลา 20.56 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 32,427.00 จุด
“ดาวโจนส์” ดิ่งกว่า 300 จุด ผวาจีน-สหรัฐเผชิญหน้าทางทหาร จับตา! "เพโลซี" เดินทางออกจากมาเลเซียแล้ว คาดถึง“ไต้หวัน” คืนนี้
2 ส.ค. 2565

ผู้สื่อข่าวรายว่า วันนี้(2ส.ค.65) ดัชนีดาวโจนส์ดิ่งลงกว่า 300 จุด โดยปรับตัวลงเป็นวันที่ 2 ท่ามกลางความวิตกกังวลเกี่ยวกับสถานการณ์ตึงเครียดระหว่างจีนและสหรัฐ หลังมีรายงานว่านางแนนซี เพโลซี ประธานสภาผู้แทนราษฎรสหรัฐ อาจเดินทางเยือนไต้หวันในคืนนี้  โดย ณ เวลา 20.56 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 32,427.00 จุด ลบ 335.00 จุด หรือ 1.02%
ด้านสำนักข่าวเอพีรายงานว่า เครื่องบินของนางเพโลซีได้เดินทางออกจากฐานทัพอากาศมาเลเซียแล้ว หลังเสร็จสิ้นภารกิจเดินทางเยือนในวันนี้ ขณะที่มีการคาดการณ์ว่าเครื่องบินลำดังกล่าวกำลังมุ่งหน้าสู่ไต้หวันในไม่ช้า
ก่อนหน้านี้ สื่อรายงานว่า นางเพโลซีจะเดินทางถึงไต้หวันในคืนนี้เวลา 21.20 น.ตามเวลาไทย โดยหลายฝ่ายวิตกว่าการเดินทางเยือนไต้หวันของนางเพโลซีจะเป็นการยั่วยุจีน และทำให้เกิดการเผชิญหน้ากันทางทหารระหว่างจีนและสหรัฐ
ขณะที่กองทัพปลดปล่อยประชาชนจีน (PLA) ออกโรงเตือนว่า จีนจะทำการ “ฝัง” ผู้บุกรุกและละเมิดอธิปไตยของจีน “เราจะเผชิญหน้าศัตรูของเราด้วยอาวุธครบมือ เราจะเชื่อฟังคำสั่งและจะเข้าสู่สงคราม พร้อมกับฝังศัตรูผู้บุกรุก โดยเราจะมุ่งหน้าไปสู่ชัยชนะ” กองบัญชาการยุทธภูมิฝั่งตะวันออกของ PLA โพสต์ข้อความลงในเว่ยป๋อ (Weibo) ซึ่งเป็นสื่อสังคมออนไลน์ของจีน
แม้ในช่วงแรกกองทัพสหรัฐแสดงความเห็นคัดค้านการเดินทางเยือนไต้หวันของนางเพโลซี แต่ล่าสุดแสดงท่าทีพร้อมที่จะคุ้มกันเครื่องบินของนางเพโลซี โดยมีการส่งเครื่องบินรบ เรือรบ รวมทั้งเรือบรรทุกเครื่องบินหลายลำเข้าใกล้ช่องแคบไต้หวัน
พลเอกมาร์ค มิลลีย์ ประธานคณะเสนาธิการทหารสหรัฐ กล่าวว่า “เราจะดำเนินการในสิ่งที่จำเป็นเพื่อปกป้องความปลอดภัยในการเดินทางของท่านประธานสภาผู้แทนราษฎรสหรัฐ”
นักลงทุนยังคงจับตาตัวเลขจ้างงานนอกภาคเกษตรในวันศุกร์นี้ รวมทั้งรายงานผลประกอบการของบริษัทจดทะเบียนในสัปดาห์นี้ ขณะนี้บริษัทราว 56% ในดัชนี S&amp;P 500 ได้เปิดเผยผลประกอบการในไตรมาส 2 แล้ว ซึ่งราว 73% ในจำนวนดังกล่าวได้รายงานกำไรสูงกว่าที่คาดการณ์ไว้